BIL-FILMAT: 11 arrestati wara rvell fiċ-ċentru ta' detenzjoni ta' Ħal Far
Imtella' Ġunju 29, 2020 - Aġġornata 29 Ta' Ġunju, 2020 6:54pm Għadd ta' persuni li kienu qed jinżammu fiċ-ċentru ta' detenzjoni ta' Ħal Far ġew arrestati iktar kmieni llum wara li nqala' l-inkwiet, fejn allegatament l-immigranti bdew jitolbu l-libertà. Il-Pulizija qalet li matul il-lejl li għadda bdiet protesta, iżda mal-ħin ma baqgħetx paċifika, u għall-ħabta tal-11.15am intalbet biex tassisti għaliex kien irrapportat li xi immigranti kienu qed ikissru. Crew ta' TVM fuq il-post seta' josserva l-preżenza tal-Pulizija tad-distrett, dawk mit-taqsima tal-immigrazzjoni u ta' kontra l-irvellijiet, kif ukoll tal-RIU. Fuq il-post intbagħtu wkoll għadd ta' ambulanzi, iżda iktar tard kien ikkonfermat li ħadd ma weġġa'. Għadd ta' immigranti dehru qed jiġu mmanettjati mill-Pulizija, fejn huwa maħsub li kienu involuti fl-irvell. Il-Pulizija qalet li arrestat 11-il persuna, waqt li TVM infurmat li se jkunu qed jitressqu l-Qorti fil-jiem li ġejjin.